Diari Oficial de la Generalitat Valenciana


Sumari del DOGV 4980, del 07-04-2005 (2005/3543)

RESOLUCIÓ d'1 de març 2005, del president de l'Institut de la Petita i Mitjana Indústria de la Generalitat Valenciana (Impiva), per la qual es convoca el pla d'ajudes a empreses per a l'exercici 2005.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4980

Data del DOGV
:   07-04-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/3543


Data del document
:   01-03-2005

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

 Descriptors 

:   * suport econòmic
    * ajuda a les empreses
    * petita i mitjana empresa
    * petita i mitjana indústria

RESOLUCIÓ d'1 de març 2005, del president de l'Institut de la Petita i Mitjana Indústria de la Generalitat Valenciana (Impiva), per la qual es convoca el pla d'ajudes a empreses per a l'exercici 2005. [2005/X3543]
  
La Comunitat Valenciana es caracteritza, entre altres aspectes, per tindre un teixit productiu constituït fonamentalment per empreses de xicoteta i mitjana dimensió en què la producció i comercialització de béns de consum tradicionals exercix un paper molt rellevant.
  
La millora de la capacitat competitiva de les empreses existents i l'ampliació del sistema productiu incorporant noves activitats requerix del reforçament de la base tecnològica de què disposen les empreses i la societat valenciana, de manera que puguen incrementar-se les oportunitats de diferenciació dels productes i servicis oferits per les empreses aprofitant en major grau factors com la qualitat, el disseny, la innovació, la marca, el desenrotllament de nous productes de contingut tecnològic i la introducció de millores en els processos de producció que proporcionen millores en el terreny de l'eficiència.
  
A fi d'incentivar i recolzar les iniciatives empresarials encaminades a incrementar i millorar la utilització d'estos recursos, mitjançant una Orde de la Conselleria d'Empresa, Universitat i Ciència, s'establix que l'Institut de la Petita i Mitjana Indústria de la Generalitat Valenciana, posarà a disposició d'empreses, entitats sense ànim de lucre que presten servicis a les pime i persones físiques que exercisquen activitats que redunden a favor del sistema productiu valencià programes i actuacions de suport financer en el marc de la normativa vigent que regula esta matèria tant en l'àmbit de la Unió Europea com en el marc estatal, o en la pròpia normativa de la Generalitat.
  
La principal novetat en este marc normatiu la constituïx l'aplicació de la Llei 38/2003, General de Subvencions, que a fi de garantir l'eficàcia de les ajudes convocades establix la seua inserció dins d'un pla estratègic que concrete els objectius, efectes pretesos, terminis per a la seua consecució, costos i fonts de finançament.
  
En este sentit el Programa Operatiu de la Comunitat Valenciana 2000-2006 constituïx el marc estratègic en què s'inscriu la convocatòria d'ajudes de l'Impiva en desplegament dels Eixos de Millora de la competitivitat i desenrotllament del teixit productiu i de la Societat del Coneixement: innovació, I+D, i societat de la informació, que preveuen mesures, entre altres, de suport a empreses, promoció del capital organitzatiu, afavoriment de la generació de nova activitat, suport a la inversió en capital humà en l'àmbit de la investigació, la ciència i la tecnologia, projectes d'investigació, equipament cientificotecnològic o transferència de tecnologia.
  
En virtut del que antecedix, i de conformitat amb el que disposa l'article 3.1 de l'Orde de la Conselleria d'Empresa, Universitat i Ciència de 28 de febrer de 2005, resolc:
  
Article 1. Objecte i àmbit
  
L'objecte de la present resolució és convocar les ajudes de l'Impiva per a empreses corresponents a l'exercici 2005, i aprovar els programes per què es regiran, les bases dels quals s'establixen en l'annex.
  
Article 2. Marc normatiu
  
Les ajudes recollides en la present resolució es concediran d'acord amb el que establix l'Orde de 28 de febrer de 2005, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (Impiva).
  
Article 3. Línies pressupostàries
  
L'import global màxim destinat per a la concessió de les ajudes previstes en la present convocatòria és el que s'indica a continuació:
  
- Programa d'Investigació i Desenrotllament Tecnològic:
  
1) Línia Pyme: 7.000.000 euros.
  
2) Línia Gran Empresa: 2.235.952 euros.
  
- Programa d'Innovació i Modernització Tecnològica en Microempreses: 5.413.128 euros.
  
- Programa de Creació d'Empreses de Base Tecnològica: 720.000 euros.
  
Les ajudes descrites compten amb finançament del Fons Europeu de Desenrotllament Regional (FEDER) a través del Programa Operatiu Integrat de la Comunitat Valenciana 2000-2006, així com d'altres possibles fons, sent d'aplicació les disposicions que els regulen.
  
Article 4. Beneficiaris
  
1. Podran acollir-se a estes ajudes les empreses que desenrotllen alguna de les activitats relacionades en l'annex d'activitats subvencionables, amb les excepcions establides en els distints programes.
  
A efectes de la present resolució, es considerarà pime, segons la Recomanació de la Comissió, de 6 de maig de 2003, sobre la definició de microempreses, xicotetes i mitjanes empreses (DOUE núm. L 124/36, de 20 de maig de 2003), tota entitat, independentment de la seua forma jurídica, que exercisca una activitat econòmica que reunisca els requisits següents:
  
- Que empre a menys de 250 persones.
  
- Que tinga un volum de negoci anual no superior a 50 milions d'euros, o bé un balanç general no superior a 43 milions d'euros.
  
Així mateix, quan siga necessari distingir entre xicotetes empreses i mitjanes empreses, s'entendrà per xicoteta empresa aquella unitat econòmica que empre a menys de 50 persones i que tinga un volum de negoci anual o un balanç general no superior a 10 milions d'euros; microempresa es considerarà aquella empresa que ocupe a menys de 10 persones i el seu volum de negoci o el seu balanç general anual no supere els 2 milions d'euros.
  
El còmput dels efectius i límits assenyalats, en el cas d'empreses associades o vinculades s'efectuarà tal com disposen els apartats 2 i 3 de l'article 6 de l'annex de la Recomanació 2003/361/CE de la Comissió, de 6 de maig de 2003, sobre la definició de microempreses, xicotetes i mitjanes empreses. Tals criteris de còmput es poden consultar en l'imprés de sol·licitud.
  
2. Els beneficiaris hauran de tindre la seua seu social o establiment de producció a la Comunitat Valenciana i els projectes objecte d'ajuda hauran d'estar localitzats en tal territori.
  
3. Les condicions per a ser beneficiari hauran de mantindre's fins al moment del pagament de la subvenció.
  
Article 5. Supòsits especials
  
Excepcionalment es podran recolzar projectes presentats per sol·licitants que reunisquen característiques diferents de les establides amb caràcter general quan s'estimen rellevants en atenció a les línies de política industrial.
  
Article 6. Sol·licituds d'ajuda
  
1. Els sol·licitants hauran de presentar una sol·licitud normalitzada complimentada utilitzant el programa informàtic que es pot descarregar des de la pàgina web de l'Impiva, www.impiva.es
  
2. Alternativament, els interessats podran presentar davant del Registre Telemàtic de la Generalitat Valenciana, a través de l'adreça electrònica www.gva.es, o directament a través de la pàgina web de l'Impiva, www.impiva.es, sol·licituds, escrits i comunicacions relacionats amb el procediment regulat en esta convocatòria.
  
Només s'admetrà la presentació de sol·licituds, escrits i comunicacions davant del Registre Telemàtic que estiguen firmats electrònicament per mitjà d'una firma electrònica avançada basada en un certificat reconegut, segons el que disposa el Reial Decret Llei 14/1999, de 17 de setembre, sobre Firma Electrònica i expedit per la Generalitat Valenciana o per qualsevol altre prestador de servicis de certificació amb què la Generalitat Valenciana haja firmat l'oportú conveni, que poden consultar-se en la pàgina web http://www.pki.gva.es/puntreg\_c.htm
  
Article 7. Documentació que ha d'acompanyar a l'imprés de sol·licitud
  
Les sol·licituds d'ajuda hauran d'anar acompanyades de la documentació següent:
  
1. Memòria tècnica del projecte, segons model que pot obtindre's descarregant-lo de la pàgina web www.impiva.es
  
2. Documentació relativa a la personalitat jurídica del sol·licitant:
  
a) L'Impiva obtindrà la informació relativa a la personalitat jurídica del sol·licitant quan este siga una societat la inscripció de la qual en el Registre Mercantil o altres Registres Públics siga obligatòria, si bé l'Impiva podrà requerir directament la presentació d'algun document concret.
  
b) En el cas de sol·licitants la inscripció dels quals no siga obligatòria (empresaris individuals, comunitats de béns i societats civils) s'haurà d'aportar fotocòpia dels documents següents:
  
- Contracte o acta de constitució i estatuts vigents.
  
- Poder de representació del firmant de la sol·licitud, o document equivalent segons les prescripcions legals.
  
- DNI si és empresari individual.
  
No serà necessari aportar la documentació anterior que ja obre en poder de l'Impiva, sempre que es mantinga vigent i s'aporte declaració de vigència a este efecte segons model disponible en la pàgina web www.impiva.es.
  
c) Quan el sol·licitant siga una empresa en fase de constitució, s'haurà d'aportar almenys fococòpia del DNI del promotor i el projecte d'estatuts.
  
3. Impost sobre Activitats Econòmiques (IAE):
  
- Si l'empresa està obligada al pagament de l'IAE haurà d'aportar l'últim rebut (exercici 2004 o 2005, segons siga procedent) de l'impost.
  
- Si no està obligada al pagament, es farà constar en l'imprés de sol·licitud en la casella corresponent indicant l'epígraf en què es troba donada d'alta i la seua exempció d'acord amb la normativa vigent.
  
- Si l'empresa ha sigut constituïda en l'exercici 2004, haurà d'aportar-se el model 036 d'alta en l'impost.
  
4. L'empresa haurà d'aportar certificats acreditatius de trobar-se al corrent en les seues obligacions tributàries i enfront de la Seguretat Social, llevat que haja autoritzat a l'Impiva en l'imprés de sol·licitud perquè els sol·licite en nom seu. En este últim supòsit l'Impiva es reserva el dret a requerir directament al sol·licitant en el cas que la informació obtinguda presente alguna incidència.
  
5. En el cas que la sol·licitud es trameta davant del Registre Telemàtic i fóra necessari aportar algun document dels indicats en este article, haurà de presentar-se escanejat junt amb la sol·licitud telemàtica.
  
Article 8. Termini de presentació de sol·licituds
  
Les sol·licituds hauran de presentar-se amb anterioritat a la realització dels projectes objecte d'ajuda, sense perjuí de les excepcions previstes en la present resolució. Amb caràcter general:
  
- El termini de presentació començarà el dia de publicació de la present resolució en el Diari Oficial de la Generalitat Valenciana (DOGV)
  
- El termini de presentació finalitzarà en les dates indicades en les bases de cada programa.
  
Article 9. Lloc de presentació de sol·licituds
  
1. Les sol·licituds i la documentació annexa podran presentar-se en qualsevol de les seus de l'Impiva indicades a continuació en horari de 9 a 14 hores, de dilluns a divendres, i de 17 a 19 hores, de dilluns a dijous:
  
- Impiva Alacant: av. Esportistes Germans Torres, s/n. 03606 l'Albufereta (Alacant)
  
- Impiva Castelló: av. del Mar, s/n. 12799 Castelló de la Plana.
  
- Impiva València: plaça de l'Ajuntament, 6. 46270 València
  
També podran presentar-se en les formes previstes en l'article 38.4. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En el cas que s'optara per presentar la sol·licitud en una oficina de Correus, haurà de fer-se en sobre obert perquè siga datada i segellada per l'oficina de Correus abans de ser certificada.
  
Article 10. Avaluació de sol·licituds
  
1. Les ajudes es concediran davall el règim de concurrència competitiva, per mitjà d'una comparació de les sol·licituds presentades en què s'aplicaran els criteris de valoració fixats en les bases dels programes i s'establirà una prelació respectant els límits pressupostaris.
  
2. A fi de potenciar l'èxit dels objectius de la present resolució, l'Impiva podrà traslladar les sol·licituds a altres programes o convocatòries d'ajudes.
  
Article 11. Projectes plurianuals
  
Quan es tracte d'un projecte de caràcter plurianual:
  
a) Haurà d'indicar-se en la memòria tècnica cada una de les seues fases i l'exercici en què es realitzaran.
  
b) La sol·licitud d'ajuda haurà de presentar-se per a cada una de les fases en l'exercici en què s'executarà, sense que la concessió d'ajuda per a una d'elles condicione la de futures fases. Les concessions en exercicis pressupostaris següents se supeditaran a l'existència d'un programa que empare les actuacions proposades i als resultats aconseguits.
  
Podran contemplar-se com a costos elegibles els produïts des de la finalització del termini de justificació de l'exercici anterior.
  
Article 12. Resolució de la concessió d'ajudes
  
Després de l'aplicació dels criteris d'avaluació, una Comissió presidida pel director general de l'Impiva i composta pel personal tècnic de l'Impiva que este designe, elevarà proposta de concessió al President de l'Impiva.
  
El President de l'Impiva resoldrà sobre l'adjudicació de les ajudes, mitjançant una resolució o per mitjà de la subscripció del corresponent conveni, fixant expressament la quantia, i incorporant, si és el cas, les condicions i obligacions a què haja de subjectar-se el beneficiari.
  
Les subvencions concedides seran publicades en el Diari Oficial de la Generalitat Valenciana (DOGV) amb expressió del programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.
  
La resolució dictada pel president, posarà fi a la via administrativa, i el seu contingut serà notificat de forma individualitzada a cada interessat.
  
En el cas de programes d'ajudes que estiguen finançats pel Fons Europeu de Desenrotllament Regional (FEDER), la concessió de l'ajuda quedarà condicionada a l'emissió, per part de l'autoritat ambiental competent, d'un certificat que declare la no afecció del projecte a la denominada ?Xarxa Natura 2000', espai físic d'especial protecció mediambiental configurat així per la Unió Europea. L'obtenció de tal certificat es gestionarà per l'Impiva.
  
Article 13. Projectes que reforcen la política social.
  
D'acord amb els criteris de valoració que s'establixen respectivament en cada un dels programes, tindran preferència en l'adjudicació els projectes presentats per aquelles entitats que acrediten ocupar un percentatge de treballadors discapacitats superior respecte a la plantilla de l'empresa que tenien amb anterioritat a la present convocatòria, i en general aquells que reunisquen els requisits previstos en la Llei 11/2003, de 10 d'abril, sobre l'estatut de les persones amb discapacitat de la Comunitat Valenciana.
  
Així mateix es valoraran positivament els projectes presentats per certes categories de persones desfavorides socialment que experimenten condicions, situacions i necessitats especials a l'hora de mamprendre activitats empresarials o inserir-se en el mercat laboral.
  
Article 14. Obligacions dels beneficiaris.
  
Seran obligacions del beneficiari:
  
a) Realitzar l'activitat objecte de la subvenció i acreditar la seua realització en la forma i data indicades en la notificació de concessió de l'ajuda. En tot cas, la data límit de justificació estarà compresa dins de l'últim trimestre d'any 2005. L'acreditació dels gastos i inversions es realitzarà per mitjà de la presentació de justificants de gasto i pagament en la proporció que s'indique en la notificació de l'ajuda.
  
b) Respondre de la veracitat dels documents aportats.
  
c) Sotmetre el projecte objecte d'ajuda al procediment d'Avaluació d'Impacte Ambiental (EIA) en els supòsits arreplegats en la Llei 6/2001, de 8 de maig de modificació del Reial Decret Legislatiu 1302/1986, de 28 de juny, d'Avaluació d'Impacte Ambiental (BOE núm. 111, de 9 de maig de 2001) i en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental (DOGV núm. 1412, de 30 d'octubre de 1990). Esta normativa es pot consultar en la pàgina web de l'Impiva, www.impiva.es.
  
d) Aportar la documentació que acredite la constitució de l'empresa en el cas que en el moment de la sol·licitud l'empresa es trobara en via de creació.
  
e) Sotmetre's a les actuacions de comprovació i verificació de l'activitat subvencionada efectuades per l'Impiva o altres òrgans de la Unió Europea, així com a les actuacions de control financer de la Intervenció General de la Generalitat Valenciana en relació amb les ajudes rebudes.
  
f) Comunicar a l'Impiva la sol·licitud o obtenció d'altres ajudes per a la mateixa finalitat procedents de qualssevol altres administracions o ens públics, indicant el percentatge i quantia de l'ajuda. Amb este fi, el beneficiari presentarà en la justificació una declaració responsable sobre la disponibilitat de fons propis per a finançar la part del gasto no subvencionat.
  
g) Actualitzar la documentació presentada que haguera patit alguna modificació i comunicar a l'Impiva qualsevol modificació del projecte amb anterioritat a la seua execució.
  
h) Mantindre durant un mínim de cinc anys les inversions subvencionades.
  
i) Efectuar totes les mesures d'informació i publicitat que establisca la normativa europea respecte a les activitats en què intervinguen els Fons Estructurals o altres Fons.
  
j) Els projectes d'inversió hauran de finançar-se com a mínim en un 25% per mitjà de recursos propis no subvencionables, és a dir, que tal aportació no podrà comptar amb cap ajuda.
  
k) Complir amb totes les obligacions que s'establixen en l'Orde de 28 de febrer de 2005 de la Conselleria d'Empresa, Universitat i Ciència, sobre concessió d'ajudes per l'Impiva, i en qualsevol altra disposició en vigor.
  
L'incompliment de qualsevol d'estes obligacions podrà donar lloc a la revocació, i si és el cas, al reintegrament de les ajudes percebudes i a l'exigència de l'interés de demora des del moment del pagament de la subvenció.
  
Article 15. Justificació de gastos.
  
1. La justificació de l'ajuda haurà de realitzar-se d'acord amb les instruccions aprovades per resolució del director general de l'Impiva que seran notificades al beneficiari. A efectes de justificació es considerarà que el gasto subvencionat s'ha realitzat encara que les factures no hagen sigut totalment pagades amb anterioritat a la finalització del període de justificació. En la notificació de concessió s'indicarà el percentatge mínim de pagament exigible.
  
2. Les factures presentades per a la justificació dels projectes hauran de complir allò que s'ha disposat pel Reial Decret 1496/2003, de 28 de novembre i la resta de normativa vigent.
  
3. Només seran tinguts en compte els justificants de gastos de data posterior al registre d'entrada del document de sol·licitud d'ajuda, sense perjuí de les excepcions previstes en la present resolució.
  
4. Quan l'import del gasto subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques dels gastos subvencionables no existisca en el mercat suficient nombre d'entitats que el subministren o presten ?i així es faça constar en un informe-, o llevat que el gasto subvencionat s'haguera realitzat amb anterioritat a la sol·licitud de subvenció en el supòsit excepcional previst en la disposició transitòria.
  
L'elecció entre les ofertes presentades haurà de recaure en la més econòmica, justificant en una memòria l'elecció en un altre sentit. La no presentació de les memòries a què fa referència este apartat, o la insuficiència d'estes, podrà donar lloc a una minoració de l'ajuda concedida.
  
5. No s'acceptaran com a justificants de realització del projecte les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser valorada per l'Impiva. S'entén per empreses o entitats vinculades aquelles en què el beneficiari puga exercir, directament o indirectament, una influència dominant, o aquelles que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa o entitat, directament o indirectament, amb relació a una altra, estiga en possessió d'un 25% del capital subscrit, d'un 25% dels vots inherents a les participacions emeses per l'empresa o entitat, o puga designar almenys el 25% dels membres de l'òrgan d'administració, direcció o control de l'empresa.
  
Article 16. Pagament de les ajudes.
  
L'Impiva procedirà al pagament de l'ajuda una vegada el beneficiari haja executat el projecte i sempre que haja complit les obligacions exigibles. Podrà anticipar-se el pagament de l'ajuda prèvia presentació pel beneficiari d'aval bancari per la quantia anticipada, constituït d'acord amb la normativa vigent, en els Servicis Territorials de la Conselleria d'Economia, Hisenda i Ocupació de la Generalitat Valenciana.
  
Els percentatges d'ajuda anticipada seran els previstos en la Llei de Pressupostos de la Generalitat Valenciana per a l'exercici 2005.
  
DISPOSICIÓ TRANSITÒRIA
  
Amb caràcter excepcional podran ser preses en consideració en la present convocatòria les sol·licituds presentades amb posterioritat a la data de finalització de la convocatòria d'ajudes Impiva 2004, sempre que les característiques del sol·licitant i l'objecte d'ajuda puga emmarcar-se en alguna de les actuacions previstes en esta resolució.
  
S'admetran a tràmit les sol·licituds presentades al Programa de Desenrotllament Tecnològic i al de Ceació d'Empreses de Base Tecnològica de l'exercici 2004 en les que no es va dictar una resolució aprovatòria o denegatòria. En la justificació dels projectes emmarcats en les sol·licituds al Programa de Desenrotllament Tecnològic s'admetran justificants de gasto i pagament emesos des de l'1 de gener de 2004.
  
DISPOSICIÓ FINAL
  
Es faculta el director general de l'Impiva per a dictar les resolucions necessàries per al desenrotllament, eficàcia i execució de la present convocatòria.
  
València, 1 de març de 2005.- El president: Justo Nieto Nieto.
  
ANNEX D'ACTIVITATS SUBVENCIONABLES
  
- SEGONS LA CLASSIFICACIÓ DE L'IMPOST D'ACTIVITATS ECONÒMIQUES-
  
SECCIÓ 1: ACTIVITATS EMPRESARIALS:
  
DIVISIÓ 1: ENERGIA I AIGUA. Completa.
  
DIVISIÓ 2: EXTRACCIÓ I TRANSFORMACIÓ DE MINERALS NO ENERGÈTICS I PRODUCTES DERIVATS. INDÚSTRIA QUÍMICA.
  
Excepte els grups 221 i 222, i l'epígraf 251.6.
  
DIVISIÓ 3: INDÚSTRIES TRANSFORMADORES DELS METALLS, MECÀNICA DE PRECISIÓ. Completa.
  
DIVISIÓ 4: ALTRES INDÚSTRIES MANUFACTURERES. Completa.
  
DIVISIÓ 5: CONSTRUCCIÓ. Completa.
  
NOTA RELATIVA A DETERMINADES ACTIVITATS EMPRESARIALS
  
La concessió d'ajudes als sol·licitants, l'activitat empresarial dels quals s'enquadre en els sectors que la Comissió Europea considera sensibles i per als quals hi ha normativa comunitària específica, estarà supeditada a allò que s'ha disposat per esta per a cada cas concret. Les activitats afectades segons la classificació de l'Imposat d'Activitats Econòmiques són, entre altres, les següents:
  
DIVISIÓ 2: Agrupació 21. Grups 223, 224, i 225.
  
DIVISIÓ 3: Epígrafs 361.1, 361.2, 361.3 i 361.4. Grups 371 i 372.
  
DIVISIÓ 4: Agrupacions 41 i 42.
  
PROGRAMA D'INVESTIGACIÓ I DESENROTLLAMENT TECNOLÒGIC
  
ACTUACIONS RECOLZABLES
  
Projectes d'Investigació Industrial consistents en activitats d'indagació original i planificada per a descobrir nous coneixements i una superior comprensió en l'àmbit científic o tecnològic.
  
Projectes de Desenrotllament Tecnològic consistents en activitats per a generar o desenrotllar productes o processos productius amb especificacions o propietats tècniques millorades respecte als existents en el mercat. Els projectes podran comprendre la creació del nou producte o procés, les proves experimentals i assajos necessaris per a la seua concreció i l'elaboració de prototips previs a l'inici de la producció comercial.
  
BENEFICIARIS
  
Empreses amb seu social o establiment productiu a la Comunitat Valenciana que desenvolupen el projecte en este àmbit geogràfic i amb les següents característiques:
  
- Pymes
  
- Grans Empreses
  
En estos casos serà necessari acreditar l'efecte incentivador de l'ajuda segons establix el Règim d'Ajudes de la Generalitat Valenciana per al foment de la I+D. Per a això s'haurà de demostrar en l'exercici d'execució del projecte, una evolució creixent respecte als dos anys anteriors en algun dels següents indicadors:
  
- Import dels gastos totals en I+D de l'empresa.
  
- Nombre de persones contractades per a les activitats d'I+D.
  
- Gastos en I+D / Volum de vendes
  
En este programa es podran recolzar activitats empresarials diferents de les relacionades en l'annex general d'activitats subvencionables.
  
TIPUS D'AJUDA
  
S'establiran dos línies de suport en funció de si el beneficiari és considerat pime o gran empresa, que es concretaran en subvencions a fons perdut en forma de percentatge sobre la inversió, que podrà variar en funció de les característiques i pressupostos del projecte fins els següents màxims:
  
- Per a actuacions consistents en Contractació amb Centres d'Investigació, i considerades com d'investigació industrial
  
60% amb caràcter general
  
70% en cas de pime
  
- Per a la resta d'actuacions i partides del projecte
  
35% amb caràcter general
  
45% en cas de pime
  
CRITERIS DE VALORACIÓ
  
QUALITAT DEL PROJECTE
  
- Coherència entre els objectius previstos, les tasques a realitzar i el pressupost plantejat en el projecte.
  
- Grau d'avanç o millora tecnològica que el projecte representa respecte als coneixements científics o tècnics disponibles, valorant la seua transcendència per al sector en l'àmbit regional, nacional o internacional.
  
- Esforç que suposa per a l'empresa la realització del projecte.
  
- Qualitats del projecte pel que fa a la qualificació de recursos interns i externs empleats, si implica diversificació industrial a la Comunitat Valenciana o creació d'una nova empresa, o si és continuació d'un projecte plurianual recolzat en la convocatòria anterior.
  
- Efecte d'arrastrament. Influències sobre altres empreses del sector, sobre l'ocupació o sobre la generació o aprofitament de coneixements.
  
- Cooperació degudament formalitzada amb una altra empresa independent, nacional o estrangera.
  
- Mercat potencial dels resultats del projecte i perspectives de creixement i consolidació de l'empresa.
  
CARACTERÍSTIQUES DE L'EMPRESA
  
- Característiques de l'empresa, valorant la seua experiència anterior en activitats d'I+D+i, si disposa de tecnologia pròpia protegida a través de patents i si és microempresa.
  
- Activitat de l'empresa corresponent a algun dels sectors tradicionals de la Comunitat Valenciana.
  
ASPECTES SOCIOECONÒMICS
  
- Sol·licituds presentades per col·lectius socialment desfavorits, per empreses que hagen incrementat el percentatge de discapacitats en la seua plantilla respecte a l'any anterior, per empreses amb ubicació en zones geogràfiques d'interés preferent, o amb projectes que suposen increment de l'ocupació o impliquen subcontractació especialitzada.
  
COSTOS SUBVENCIONABLES
  
- COST DE CONTRACTES AMB CENTRES D'INVESTIGACIÓ.
  
- SERVICIS EXTERNS. Aquells que el sol·licitant necessite contractar a altres empreses o entitats per a dur a terme el projecte.
  
- MATERIALS I COMPONENTS.
  
- RECURSOS HUMANS. Personal propi de caràcter cientificotècnic vinculat al projecte.
  
- INVERSIONS NO PRODUCTIVES. Equips de laboratori i experimentació. Adquisició de tecnologia documentada (patents, llicències, etc.).
  
Amb caràcter general els costos elegibles seran admissibles a partir de l'1 de gener de 2005.
  
TERMINIS
  
Fins al 29 de setembre de 2005.
  
Este programa està cofinançat pel Fons Europeu de Desenrotllament Regional (FEDER) a través del Programa Operatiu Integrat de la Comunitat Valenciana 2000-2006, en l'Eix 1: Millora de la competitivitat i desenvolupament del teixit productiu (mesura 1) i en l'Eix 2: Societat del coneixement (innovació, I+D, societat de la informació) (mesura 2).
  
PROGRAMA D'INNOVACIÓ I MODERNITZACIÓ TECNOLÒGICA EN MICROEMPRESES
  
ACTUACIONS RECOLZABLES
  
Projectes que perseguisquen la incorporació a les empreses de tecnologies o sistemes de gestió enfocats a la millora dels seus productes o processos, i que es concreten en:
  
- Innovació en aspectes de la gestió industrial per a aconseguir millores organitzatives o de producció, incloent la incorporació de tecnologies de la informació i les comunicacions. Així mateix, disseny industrial i enginyeria, així com activitats de diagnòstic per a identificació i orientació de solucions tecnològiques avançades lligades a nous productes o processos, incloent estudis de prospecció i introducció en el mercat.
  
- Modernització tecnològica d'elements productius per mitjà d'incorporació de tecnologies avançades.
  
- Assistència a certàmens tecnològics en l'estranger en qualitat de visitant.
  
BENEFICIARIS
  
Empreses industrials, amb la condició de microempresa, amb seu social o establiment productiu a la Comunitat Valenciana que desenrotllen alguna de les activitats previstes en l'annex d'activitats subvencionables de la present convocatòria.
  
Els requisits que acrediten la consideració de microempresa són els següents:
  
- Que empre a menys de 10 treballadors.
  
- Que tinga un volum de negoci anual no superior a 2.000.000 euros o un balanç general no superior a 2.000.000 euros
  
Per al càlcul dels punts anteriors serà necessari tindre en consideració si l'empresa, en virtut de la Recomanació de la Comissió de 6 de maig de 2003, és:
  
Autònoma:
  
Les dades financeres i de personal es basen únicament en els de la dita empresa .
  
Associada:
  
Està participada o posseïx participacions d'una altra en percentatge que oscil·la entre el 25% i el 50%.
  
A les dades de l'empresa se sumen proporcionalment les dades de l'empresa associada
  
Vinculada:
  
EÉs accionista majoritària i està obligada a tindre comptes consolidats o figura per consolidació en els comptes d'una empresa obligada a tindre tals comptes.
  
A les dades de l'empresa se sumen el 100% de les dades de l'empresa vinculada.
  
TIPUS D'AJUDA
  
Subvencions a fons perdut, que amb caràcter general, podran arribar fins al 30%.
  
La inversió mínima per a accedir al programa serà:
  
- 9.000 euros en inversions productives.
  
- 1.000 euros en inversions no productives o servicis externs.
  
CRITERIS DE VALORACIÓ
  
QUALITAT DEL PROJECTE
  
- Maduració del projecte.
  
- Relació de l'actuació amb un pla estratègic o d'innovació de l'empresa.
  
- Grau d'innovació que suposa per a l'empresa, mesurada a través de possibles canvis en la seua estructura o gestió de processos, desenrotllament de nous productes, obertura a nous mercats, utilització d'accions de cooperació, incorporació o coneixement de noves tecnologies.
  
- Relació entre la inversió i el volum de negoci de l'empresa.
  
CARACTERÍSTIQUES DE L'EMPRESA
  
- Activitat de l'empresa corresponent a algun dels sectors tradicionals de la Comunitat Valenciana.
  
ASPECTES SOCIOECONÒMICS
  
- Sol·licituds presentades per col·lectius socialment desfavorits, per empreses que hagen incrementat el percentatge de discapacitats en la seua plantilla respecte a l'any anterior, per empreses amb ubicació en zones geogràfiques d'interés preferent, o amb projectes que suposen increment de l'ocupació o impliquen subcontractació especialitzada.
  
COSTOS SUBVENCIONABLES
  
- SERVICIS EXTERNS. Consultoria especialitzada per a posada en marxa de projectes de millora, així com disseny industrial i enginyeria per a definició d'especificacions tècniques i característiques de funcionament de nous productes o processos, així com formació de caràcter tecnològic.
  
- GASTOS CORRENTS. Gastos de desplaçament a certàmens tecnològics en l'estranger (exclusivament transport interurbà i allotjament del personal de l'empresa).
  
- INVERSIONS PRODUCTIVES. Béns d'equip vinculats a projectes de modernització i innovació tecnològica (maquinària i equips de laboratori tecnològicament avançats), excepte equips informàtics no directament vinculats amb processos productius.
  
- INVERSIONS NO PRODUCTIVES. Programes informàtics que possibiliten intercanvi d'informació sobre situació de comandes, dates d'entrega, o atenció al client, sistemes de comerç electrònic, sistemes de producció integrats amb comunicació externa, sistemes de posicionament, localització de vehicles i gestió de flotes. Coneixements tècnics patentats o no. Adquisició de patents, llicències d'explotació, etc.
  
- Només seran acceptables els costos de data posterior al registre d'entrada de la sol·licitud d'ajuda.
  
ALTRES CONSIDERACIONS
  
S'acceptaran com a beneficiaris del programa, a més de les empreses les activitats de les quals coincidisquen amb les de l'annex d'activitats subvencionables, aquelles l'activitat de les quals responga als següents grups o subgrups de l'Impost d'Activitats Econòmiques (IAE):
  
722: Transport de mercaderies per carretera.
  
834: servicis relacionats amb la propietat intel·lectual, no immobiliària.
  
843: Servicis tècnics d'enginyeria i arquitectura.
  
844: Servicis, publicitat, relacions públiques.
  
845: Explotació electrònica: tercers.
  
847: Empreses de consultoria.
  
No es considera subvencionable cap tipus de gasto habitual, continu o periòdic, ni els gastos incorreguts pel mateix personal (dietes, manutenció), així com tampoc consumibles, peatges, gasolina, lloguer de cotxes, taxis, manteniment, publicitat, vehicles de transport i remolcs, recanvis o components o qualsevol altre no directament relacionat amb el projecte.
  
TERMINIS
  
Les sol·licituds podran presentar-se fins al 31 de maig de 2005.
  
Este programa està cofinançat pel Fons Europeu de Desenrotllament Regional (FEDER) a través del Programa Operatiu Integrat de la Comunitat Valenciana 2000-2006, en l'Eix 1: Millora de la competitivitat i desenvolupament del teixit productiu (mesura 1).
  
PROGRAMA DE CREACIÓ D'EMPRESES DE BASE TECNOLÒGICA
  
ACTUACIONS RECOLZABLES
  
Creació i posada en marxa a la Comunitat Valenciana d'empreses de base tecnològica o unitats d'I+D d'altes prestacions, preferentment en l'àmbit de les tecnologies emergents relacionades en l'annex, capaces de crear sinergies amb el sistema valencià I+D.
  
Les accions més significatives que es recolzaran són:
  
- Contractació de servicis externs especialitzats per a l'elaboració del pla de negoci (pla de viabilitat tècnica, econòmica, comercial i financera), per a assessorament en matèria d'organització i tecnologia, prospecció de mercats...
  
- Implantació i explotació econòmica del projecte.
  
BENEFICIARIS
  
Empreses amb seu social o establiment a la Comunitat Valenciana que desenrotllen alguna de les activitats previstes en l'annex de la present resolució i tinguen la consideració d'empreses de base tecnològica.
  
Les empreses sol·licitants deuran estar constituïdes i establides a la Comunitat Valenciana prèviament al cobrament de l'ajuda i amb un mínim de dos empleats, havent d'aportar la documentació administrativa indicada en els articles 7 i 14 de la resolució de convocatòria.
  
Es consideraran empreses de base tecnològica aquelles que reunisquen alguna de les següents característiques:
  
- Que operen en sectors industrials d'alta tecnologia.
  
- Que compten amb alts nivells d'inversió en I+D+i
  
- Que la seua propietat industrial siga de caràcter tecnològic protegida.
  
- Que convertisquen el coneixement tecnològic en nous productes o processos per a la seua introducció en el mercat.
  
En este programa es podran recolzar activitats empresarials diferents de les relacionades en l'annex general d'activitats subvencionables.
  
TIPUS D'AJUDA
  
Subvenció a fons perdut de fins al 35% del cost elegible del projecte desenrotllat en l'any, amb un límit de 75.000 euros. En el cas de pime, el percentatge podrà pujar en un 15% addicional, arribant fins al 50%.
  
S'establix complementàriament un límit d'ajudes per empresa que no podrà superar els 120.000 euros en el termini de tres anys consecutius.
  
CRITERIS DE VALORACIÓ
  
Amb caràcter orientatiu, podran considerar-se en la valoració de les sol·licituds els criteris següents:
  
QUALITAT DEL PROJECTE
  
- Grau d'innovació, avanç o millora que la iniciativa representa respecte al ja existent en el mercat, en funció de la seua transcendència en l'àmbit regional, nacional o internacional.
  
- Valoració de la tecnologia a desenrotllar per a diversificar el teixit productiu o reforçar a les empreses existents a la Comunitat Valenciana.
  
- Disposició de tecnologia pròpia o en exclusiva com principal factor competitiu per a la posada en marxa d'una nova activitat empresarial.
  
VIABILITAT TÈCNICA I ECONOMICOFINANCERA
  
- Coherència entre els objectius previstos, les tasques a realitzar i el pressupost plantejat en el projecte.
  
- Viabilitat de la proposta valorant el pla de treball, els recursos humans i els mitjans materials previstos.
  
- Mercat potencial de l'activitat a mamprendre i les seues perspectives de creixement i consolidació.
  
CARACTERÍSTIQUES DEL SOL·LICITANT
  
Habilitats demostrades en la gestió d'activitats basades en la tecnologia i en general, coneixements especialitzats, i grau de consolidació aconseguit respecte al pla de negoci previst.
  
ASPECTES SOCIOECONÒMICS
  
Sol·licituds presentades per col·lectius socialment desfavorits, per empreses que hagen incrementat el percentatge de discapacitats en la seua plantilla respecte a l'any anterior, per empreses amb ubicació en zones geogràfiques d'interés preferent, o amb projectes que suposen increment de l'ocupació.
  
COSTOS SUBVENCIONABLES
  
Només seran acceptables els costos de data posterior al registre d'entrada de la sol·licitud d'ajuda.
  
- INVERSIONS PRODUCTIVES. Béns d'equip vinculats a projectes d'innovació tecnològica.
  
- INVERSIONS NO PRODUCTIVES. Adquisició de patents, llicències d'explotació, o coneixements tècnics patentats o no patentats i altres equipaments.
  
En les empreses que complisquen la condició de pime les ajudes podran contemplar també els costos següents:
  
- SERVICIS EXTERNS. Consultories especialitzades per a assessoraments externs que no tinguen caràcter habitual en el funcionament de l'empresa.
  
- ALTRES. Gastos de registre de marques i patents.
  
TERMINIS
  
Les sol·licituds podran presentar-se fins al 30 de juny de 2005.
  
Annex. Àrees de tecnologia considerades emergents
  
Farmacologia, biomedicina, bioquímica, biotecnologia, micro i bioelectrònica, nanotecnologies, tecnologies quàntiques i fotòniques, supercomputació, xarxes de comunicació intel·ligents, fabricació intel·ligent, materials avaçats, materials optoelcotrònics, biomaterials, sensors.